b'\n_START_ARTICLE_\nPusratiniai kanalai\n_START_PARAGRAPH_\nPusratiniai kanalai (lot. Canales semicirulares) \xe2\x80\x93 kauliniam labirintui priklausantys kanalai, esantys vidin\xc4\x97je ausyje. J\xc5\xb3 viduje yra pusratiniai latakai, kurie priklauso prieangio labirintui.\n_START_SECTION_\nKanal\xc5\xb3 sandara\n_START_PARAGRAPH_\nPusratiniai kanalai yra trys: priekinis, u\xc5\xbepakalinis ir \xc5\xa1oninis. Jie i\xc5\xa1sid\xc4\x97st\xc4\x99 u\xc5\xbepakalyje ir vir\xc5\xa1 prieangio. Kanalai, kuri\xc5\xb3 kiekvienas apibr\xc4\x97\xc5\xbeia didesn\xc4\x99 dal\xc4\xaf apskritimo, yra nevienodo ilgio ir suspausti i\xc5\xa1 \xc5\xa1on\xc5\xb3. J\xc5\xb3 skersmuo apie 0,8 mm, ta\xc4\x8diau viename gale yra i\xc5\xa1sipl\xc4\x97timas, vadinamas ampule, kurios skersmuo \xe2\x80\x93 daugiau nei dvigubai didesnis u\xc5\xbe kanalo. Kanalai atsiveria \xc4\xaf prieang\xc4\xaf penkiomis angomis, nes viena yra bendra dviem kanalams.\n_START_SECTION_\nPriekinis kanalas\n_START_PARAGRAPH_\nPriekinis pusratinis kanalas (lot. Canalis semicirularis anterior) yra 15\xe2\x80\x9320 mm ilgio. Beveik str\xc4\x97lin\xc4\x97je plok\xc5\xa1tumoje, statmenoje smilkinkaulio piramid\xc4\x97s i\xc5\xa1ilginiai a\xc5\xa1iai, jis apibr\xc4\x97\xc5\xbeia apie 2/3 apskritimo. Jo priekinis galas baigiasi ampule (lot. Ampulla ossea anterior) atsiverian\xc4\x8dia prieangio vir\xc5\xa1uje. Prie\xc5\xa1ingas galas ampul\xc4\x97s nesudaro, o susijungia su u\xc5\xbepakaliniu pusratiniu kanalu ir sudaro apie 4 mm ilgio bendr\xc4\x85j\xc4\x85 kaulin\xc4\x99 kojyt\xc4\x99 (lot. Crus osseum commune) pasibaigian\xc4\x8di\xc4\x85 prieangio viduryje.\n_START_SECTION_\nU\xc5\xbepakalinis kanalas\n_START_PARAGRAPH_\nU\xc5\xbepakalinis pusratinis kanalas (lot. Canalis semicirularis posterior) taip pat yra vertikalus ir beveik frontalin\xc4\x97je plok\xc5\xa1tumoje, lygiagre\xc4\x8dioje smilkinkaulio piramid\xc4\x97s u\xc5\xbepakaliniam pavir\xc5\xa1iui. Tai \xe2\x80\x93 ilgiausias i\xc5\xa1 vis\xc5\xb3 trij\xc5\xb3 kanal\xc5\xb3, 18\xe2\x80\x9322 mm ilgio. Jo apatinis galas pasibaigia ampule (lot. Ampulla ossea posterior) ir atsiveria prieangio apa\xc4\x8dioje, o vir\xc5\xa1utinis \xc4\xafsilieja \xc4\xaf jau min\xc4\x97t\xc4\x85 bendr\xc4\x85j\xc4\x85 kaulin\xc4\x99 kojyt\xc4\x99.\n_START_SECTION_\n\xc5\xa0oninis kanalas\n_START_PARAGRAPH_\n\xc5\xa0oninis pusratinis kanalas (lot. Canalis semicirularis lateralis) trumpiausias i\xc5\xa1 vis\xc5\xb3\xc2\xa0; jo ilgis \xe2\x80\x93 tik 12\xe2\x80\x9315 mm. Jo lankas horizontalus, nukreiptas \xc4\xaf \xc5\xa1on\xc4\x85, tod\xc4\x97l yra statmenas kitiems dviem kanalams. Jo ampul\xc4\x97 (lot. Ampulla ossea lateralis) atsiveria vir\xc5\xa1utiniame \xc5\xa1oniniame prieangio kampe vir\xc5\xa1 prieangio langelio ir greta priekin\xc4\x97s kaulin\xc4\x97s ampul\xc4\x97s.'